Besit jou eie 'Back to the Future'-tekkies | Maroela Media
Die Nike Mag-tekkies wat jy deur middel van die lotery kan aanskaf
Nike het 'n klein hoeveelheid tekkies wat deur die fliek Back to the Future, geïnspireer is, vrygestel, maar jy sal slegs deur middel van 'n lotery een van dié paar tekkies kan bekom.
Die skoenvervaardigingsreus het gesê 89 pare van die Nike Mag-tekkies, soortgelyk aan die paar wat Michael J Fox as die karakter, Marty McFly in die ikoniese trilogie uit die 1980's gedra het, word vrygestel (sien die toneel uit die fliek onderaan die berig).
Belangstellendes kan 'n loterykaartjie van $10 (ongeveer R137) op die Nike se webwerf of deur die Nike+-app aanskaf.
Die maatskappy het gesê die skoene reageer op die persoon se voet in die skoen en maak outomaties vas of los (sien die amptelike Nike-video onderaan die berig).
Alle geld wat deur die lotery ingesamel word, word aan die Michael J Fox-stigting geskenk om navorsing vir Parkinson se siekte, waaraan die akteur ly, te finansier.
Daar is geen beperking op die hoeveelheid kaartjies wat jy kan aanskaf nie. Die kaartjies is van 4 Oktober 2016 tot 11 Oktober 2016 beskikbaar en wenners word op 17 Oktober 2016 in kennis gestel.
'n Paar van die Nike Mag-tekkies sal ook regstreeks op drie plekke op 'n veiling verkoop word: 11 Oktober 2016 in Hongkong; 14 en 17 Oktober in Londen; en 12 November in New York tydens die Michael J Fox-stigting se fondsinsamelingsgala.